b'\n_START_ARTICLE_\nTe\xc5\xa1\xc4\x8de \xc4\x8drevo\n_START_PARAGRAPH_\nTe\xc5\xa1\xc4\x8de \xc4\x8drevo ali jejunum je srednji in najdalj\xc5\xa1i od treh odsekov tankega \xc4\x8drevesa; le\xc5\xbei med dvanajstnikom in vitim \xc4\x8drevesom. Pri odraslem \xc4\x8dloveku meri dol\xc5\xbeina tankega \xc4\x8drevesa do 8 metrov, od tega pripada okoli 3,5 metra te\xc5\xa1\xc4\x8demu \xc4\x8drevesu. V te\xc5\xa1\xc4\x8dem \xc4\x8drevesu je pH okoli 7-8, torej gre za nevtralno ali rahlo alkalno okolje. Jejunum in ileum sta na zadaj\xc5\xa1nji strani povezana z mezenterijem, ki jima daje veliko gibljivost v trebu\xc5\xa1ni votlini._NEWLINE_Mukozna membrana na notranji povr\xc5\xa1ini \xc4\x8drevesa je prekrita s \xc5\xa1tevilnimi vilusi, ki mo\xc4\x8dno pove\xc4\x8dajo povr\xc5\xa1ino, ki je na razpolago za absorpcijo hranil iz svetline v stene te\xc5\xa1\xc4\x8dega \xc4\x8drevesa. Za razliko od dvanajstnika te\xc5\xa1\xc4\x8de \xc4\x8drevo ne vsebuje Brunnerjevih \xc5\xbelez, vsebuje pa tudi manj \xc4\x8da\xc5\xa1ic kot vito \xc4\x8drevo in ne poseduje Peyerjevih plo\xc5\xa1\xc4\x8dic.'